CELEX: 32010H0190
Language: mt
Date: 2010-02-16 00:00:00
Title: Rakkomandazzjoni tal-Kunsill tas- 16 ta’ Frar 2010 bil-ħsieb li tiġi mitmuma l-inkonsistenza mal-linji gwida wiesgħin tal-politika ekonomika fil-Greċja u li jitneħħa r-riskju li jiġi pperikolat il-funzjonament korrett tal-unjoni ekonomika u monetarja

30.3.2010   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 83/65
            
         RAKKOMANDAZZJONI TAL-KUNSILL
   tas-16 ta’ Frar 2010
   bil-ħsieb li tiġi mitmuma l-inkonsistenza mal-linji gwida wiesgħin tal-politika ekonomika fil-Greċja u li jitneħħa r-riskju li jiġi pperikolat il-funzjonament korrett tal-unjoni ekonomika u monetarja
   (2010/190/UE)
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea, u b'mod partikulari l-Artikolu 121(4) tiegħu,
   Wara li kkunsidra r-rakkomandazzjoni mill-Kummissjoni,
   Billi:
   
               (1)
            
            
               Is-sitwazzjoni makroekonomika u baġitarja marret lura ħafna fil-Greċja matul l-aħħar sena, u l-finanzi pubbliċi Griegi marru ħafna għall-agħar minn dak li kien mistenni bħala riżultat tat-tnaqqis fir-ritmu ekonomiku. Dawn l-iżviluppi saru l-aktar minħabba fatturi nazzjonali li żviluppaw matul il-medda twila taż-żmien, li rriżultaw f’deterjorament tal-pożizzjoni tat-tislif nett tal-ekonomija Griega u żbilanċi esterni għoljin u persistenti, li jirriflettu telf kbir fil-kompetittività u deterjorament qawwi fil-pożizzjoni fiskali.
            
         
               (2)
            
            
               Il-politika nazzjonali f’termini tal-kondotta tal-politika fiskali, l-effiċjenza tal-amministrazzjoni pubblika u n-nuqqas ta' riformi strutturali (fejn l-indikaturi juru li l-Greċja tikklassifika bħala dgħajfa meta mqabbla ma’ livelli internazzjonali) ikkontribwew għal prestazzjoni ekonomika u fiskali dgħajfa.
            
         
               (3)
            
            
               Is-sitwazzjoni attwali tippreżenta sfidi kbar għal sostenibbiltà fuq medda twila taż-żmien tal-ekonomija Griega, u s-sitwazzjoni ekonomika u fiskali jista’ jkollha effett negattiv mifrux fuq il-membri l-oħrajn taż-żona tal-euro, kif ippruvat biċ-ċaqliq fil-firxiet finanzjarji ta’ Stati Membri. Hemm riskju li s-sitwazzjoni attwali tipperikola il-funzjonament korrett tal-unjoni ekonomika u monetarja.
            
         
               (4)
            
            
               Il-Kunsill u l-Kummissjoni saħqu ripetutament fuq problemi strutturali fuq medda itwal taż-żmien tal-ekonomija Griega f'eżerċizzji ta’ sorveljanza multilaterali varji. Dawn jinkludu sorveljanza baġitarja fil-qafas tal-Patt ta’ Stabbiltà u Tkabbir u l-Istateġija ta’ Liżbona li fihom il-Linji Gwida Wesgħin tal-Politika Ekonomika (1) jipprovdu qafas ta’ referenza ġenerali għal riforma strutturali fl-Unjoni u ż-żona tal-euro. Dawn jinkludu rakkomandazzjonijiet għall-Istati Membri biex jirrispettaw l-għanijiet baġitarji fuq medda medja taż-żmien u biex jieħdu azzjoni effettiva sabiex jiżguraw korrezzjoni fil-pront ta’ żbilanċi eċċessivi, kif ukoll biex jimmiraw lejn korrezzjoni tal-iżbilanċ tal-kont attwali billi jimplimentaw riformi strutturali, jagħtu spinta lill-kompetittività esterna u jikkontribwixxu lejn il-korrezzjoni tagħhom permezz ta’ politika fiskali.
            
         
               (5)
            
            
               F’dan il-kuntest, f’dak li jirrifletti problemi strutturali fondi fl-ekonomija Griega li jkopru kwistjonijiet fiskali, lavorattivi u s-suq tal-prodotti, il-Kunsill, fir-Rakkomandazzjoni tiegħu tal-25 ta’ Ġunju 2009 (2), innota li għall-Greċja “l-intensifikazzjoni tal-isforzi biex jiġu indirizzati l-iżbilanċi makroekonomiċi u d-dgħjufija strutturali tal-ekonomija Griega hi obbligatorja” u għamel rakkomandazzjonijiet speċifiċi għall-pajjiżi mmirati lejn il-Greċja, inkluż li din għandha tkompli bil-konsolidazzjoni fiskali; iżżid il-kompetizzjoni fis-servizzi professjonali, tirriforma biex jiżdiedu l-investimenti fl-R&D; tuża fondi strutturali b’mod aktar effiċjenti; tirriforma tal-amministrazzjoni pubblika u tieħu firxa wiesgħa ta’ miżuri tas-suq tax-xogħol fi ħdan l-approċċ integrat ta’ flessigurtà. Fl-istess ħin, il-Kunsill irrakkomanda lill-Greċja, bħala membru taż-żona tal-euro, li tassigura s-sostenibbiltà u ttejjeb il-kwalità tal-finanzi pubbliċi, timmodernizza l-amministrazzjoni pubblika, u timplimenta l-prinċipji komuni tal-Unjoni ta’ flessigurtà.
            
         
               (6)
            
            
               Billi l-politika ekonomika u baġitarja Griega mhix konformi mar-rakkomandazzjonijiet speċifiċi għall-pajjiżi maħruġa taħt il-Linji gwida Wesgħin tal-Politika Ekonomika, lanqas ir-rakkomandazzjonijiet indirizzati lill-Istati Membri li jagħmlu parti miż-żona tal-euro, stabbiliti fir-Rakkomandazzjonijiet tal-14 ta' Mejju 2008 dwar il-linji gwida wesgħin tal-politika ekonomika għall-Istati Membri u l-Komunità.
            
         
               (7)
            
            
               Fil-15 ta’ Jannar 2010, il-Greċja ressqet l-aġġornament 2010 tal-programm ta’ stabbiltà tagħha li jikkonsisti fl-għanijiet fil-qasam baġitarju għall-perjodu sal-2013 u li għandu jinqara flimkiien mal-baġit għall-2010 adottat mill-Parlament Grieg fit-23 ta’ Diċembru 2009; il-Kunsill ta opinjoni fis-16 ta’ Frar 2010 dwar l-aġġornament 2010 tal-programm Grieg ta’ stabbiltà f’konformità mal-Artikolu 5(3) tar-Regolament tal-Kunsill (KE) Nru 1466/97 tas-7 ta' Lulju 1997 dwar it-tisħiħ tas-sorveljanza tal-pożizzjonijiet baġitarji u s-sorveljanza u l-koordinazzjoni tal-politika ekonomika (3). Fis-16 ta' Frar 2010, il-Kunsill adotta wkoll Deċiżjoni skont l-Artikolu 126(9) TFUE li jinnotifika lill-Greċja, biex tieħu miżuri għat-tnaqqis tal-iżbilanċ iġġudikat bħala meħtieġ sabiex tirrimedja s-sitwazzjoni ta’ żbilanċ eċċessiv (4) (minn hawn 'il quddiem “Deċiżjoni tal-Kunsill tas-16 ta' Frar 2010”).
            
         
               (8)
            
            
               Il-funzjonament korrett tal-kooperazzjoni tal-politika ekonomika fiż-żona tal-euro teħtieġ użu f’waqtu tal-istrumenti disponibbli skont l-Artikolu 121 TFUE. L-Artikolu 121(4) TFUE jistabbilixxi li l-Kummissjoni tista’ tindirizza twissija lill-Istat Membru kkonċernat u tista’ tirrakkomanda lill-Kunsill biex jagħmel ir-rakkomandazzjonijiet neċessarji lil dak l-Istat Membru. Minħabba l-gravità tas-sitwazzjoni u sabiex tkun żgurata l-konsistenza mad-Deċiżjoni tal-Kunsill tas-16 ta' Frar 2010, huwa xieraq li l-Kunsill jadotta r-rakkomandazzjonijiet neċessarji. Barra minn dan, il-Kunsill jista', filwaqt li jaġixxi fuq proposta mill-Kummissjoni, jiddeċiedi li jirrendi r-rakkomandazzjonijiet tiegħu pubbliċi.
            
         
               (9)
            
            
               Għalkemm id-deterjorament fil-kundizzjonijiet makroekonomiċi fl-2009 kien ikbar milli mistenni mill-awtoritajiet, il-finanzi pubbliċi marru lura ferm iktar minn dak li seta' jkun mistenni b'riżultat tat-tnaqqis fir-ritmu ekonomiku ikbar milli previst.. Id-deterjorament hu sa ċertu punt ir-riżultat tal-politika baġitarja implimentata mill-gvern Grieg. L-iżbilanċ tal-gvern ġenerali fl-2009 bħalissa hu stmat għal 12,75 % tal-PGD, meta mqabbel ma’ mira ta’ 3,75 % tal-PGD fl-aġġornamnet ta’ Jannar 2009 tal-programm ta’ stabbiltà.
            
         
               (10)
            
            
               Il-baġit tal-2010 ġie adottat mill-Parlament Grieg fit-23 ta Diċembru 2009 li ffissa mira ta’ żbilanċ ta’ 9,1 % tal-PGD fl-2010. Fil-frattemp, l-awtoritajiet Griegi ħabbru l-intenzjoni li jżidu aġġustament fiskali diġà fl-2010, billi jiffissaw il-mira baġitarja għall-2010 ta' 8,7 % tal-PGD. L-aġġornament ta’ Jannar 2010 tal-programm ta’ stabbiltà kkonferma l-mira baġitarja riveduta għall-2010 ta' 8,7 % tal-PGD.
            
         
               (11)
            
            
               L-impatt baġitarju fit-tul tat-tixjiħ fuq l-infiq pubbliku huwa ferm ogħla mill-medja fl-Unjoni, l-iktar b'riżultat ta' żieda għolja maħsuba fl-infiq fuq il-pensjonijiet bħala proporzjon tal-PGD tul id-deċennji li ġejjin. Indikaturi disponibbli, kif ippruvat fir-rapport ta’ sostenibbiltà tas-servizzi tal-Kummissjoni 2009, jindikaw riskji għoljin ħafna għas-sostenibbiltà tal-finanzi pubbliċi, li, barra mill-konsolidazzjoni baġitarja, jeħtieġ li jiġu indirizzati permezz tar-riforma tal-pensjoni u sistemi tal-kura tas-saħħa. Is-sistema Griega tal-pensjoni ssofri minn problemi f’diversi problemi, inkluż il-fatt li hija frammentata fil-kopertura tagħha. Għalkemm il-Greċja għandha wieħed mill-ogħla medji ta’ proporzjonijiet ta’ benifiċċji fl-Unjoni – b’impatt negattiv fuq inċentivi għax-xogħol kif rifless b’mod partikolari fir-rata baxxa tal-impjiegi fost ħaddiema mdaħħla aktar fl-età, hija għandha waħda mill-ogħla rati ta’ faqar fost l-anzjani. Hemm ukoll problemi bi skemi ta’ rtirar kmieni li jipprovdu toroq alternattivi għall-irtirar, iżda li jiswew il-flus. Is-sistema tal-kura tas-saħħa teħtieġ riforma wkoll, b’mod partikolari biex ittejjeb b’mod sinifikanti l-effiċjenza u l-ġestjoni minħabba li dawn kienu kawża ta’ infiq kbir tal-baġit rikorrenti. Riformi tas-suq tax-xogħol għandhom jappoġġaw sors akbar ta' xogħol sabiex tiżdied il-bażi tal-kontribuzzjoni.
            
         
               (12)
            
            
               Il-Greċja għandha tirkupra t-telf tal-kompetittività u tindirizza żbilanċi kbar esterni. F’dan il-kuntest, konformement mal-Linji Gwida Wesgħin tal-Politika Ekonomika, il-Greċja għandha timmira lejn il-korrezzjoni tal-iżbilanċ tal-kont kurrenti “billi timplimenta riformi strutturali, tagħti spinta l-kompetittività esterna u (…) tikkontribwixxi għall-korrezzjoni tagħhom permezz ta’ politika fiskali”. Għal dan il-għan, l-awtoritajiet Griegi għandhom jimplimentaw miżuri permanenti biex jikkontrollaw l-infiq primarju attwali, inkluż l-ispiża tal-pagi fis-settur pubbliku, u jimplimentaw b’mod urġenti riformi strutturali tax-xogħol u tas-suq tal-prodotti. B’mod partikolari, l-awtoritajiet Griegi għandhom jiżguraw li l-miżuri ta’ konsolidazzjoni fiskali huma wkoll immirati lejn it-titjib ta’ kwalità tal-finanzi pubbliċi fi ħdan il-qafas ta’ programm ta’ riforma komprensiva, filwaqt li jimplimentaw malajr politika biex jirriformaw ulterjorment l-amministrazzjoni tat-taxxa.
            
         
               (13)
            
            
               Varjetà ta’ indikaturi u analiżi jikkonfermaw li l-Greċja ilha titlef il-kompetittività tal-prezz fuq bażi wiesgħa u sostnuta matul l-aħħar għaxar snin. Iż-żieda fil-pagi, b’eċċess ta’ tkabbir tal-produttività hu fattur ta’ spjegazzjoni. Il-pagi tas-settur pubbliku meta mqabbla mal-pagi tas-settur privat żdiedu b’mod mgħaġġel fil-Greċja meta mqabbla ma’ ekonomiji oħra taż-żona tal-euro u affettwaw in-negozjar ta’ pagi b’mod ġenerali, waqt li saħqu fuq il-ħtieġa għas-settur pubbliku li jkollu r-rwol ewlieni fl-għajnuna biex iġib lura l-moderazzjoni tal-pagi. Barra minn dan, uħud mill-karatteristiċi tas-sistema Griega ta’ negozjar kollettiv (pereżempju il-livell intermedju ta’ negozjar) jistgħu wkoll jispegaw in-nuqqas ta' allinjament tal-paga u t-tkabbir tal-produttività, u jeħtieġu aġġustamenti li għandhom jiġu miftiehma mill-imsieħba soċjali. B'ħarsa 'il quddiem, is-sistema tan-negozjar ta’ pagi għandha tappoġġa tibdiliet fil-pagi li jirriflettu aktar fil-qrib l-iżviluppi tal-kompetitività, produttività u kundizzjonijiet tas-suq lokali tax-xogħol.
            
         
               (14)
            
            
               L-amministrazzjoni pubblika kienet ostaklu maġġuri fit-titjib fl-effiċjenza fil-Greċja. Il-Greċja tikklassifika ħażin fir-rigward tas-settur pubbliku f’ħafna paraguni internazzjonali u ħafna problemi huma maħsuba li jiġu minn kapaċità u effiċjenza amministrattiva insuffiċjenti. L-awtoritajiet impenjaw ruħhom biex itejbu l-funzjonament tagħha. Dawn għandhom jissarrfu fit-tnaqqis tal-persunal, ġestjoni mtejba ta’ riżorsi umani fl-entitajiet pubbliċi, spejjeż imnaqqsa, żieda fit-trasparenza, żieda fiċ-ċertezza legali u l-implimentazzjoni effettiva ta' politika.
            
         
               (15)
            
            
               Il-Greċja għandha ambitu konsiderevoli biex ittejjeb l-ambjent ta’ negozju tagħha u l-funzjonament tas-suq tal-prodotti. In-negozji jiffaċċjaw proċeduri amministrattivi kumplessi, b’ħafna piżijiet u li jieħdu fit-tul. Is-servizzi professjonali huma rregolati ħafna, l-ostakli għall-kompetizzjoni huma fost l-ogħla fl-Unjoni. Barra minn dan, il-liberalizzazzjoni ta’ industriji ta’ netwerk (pereżempju, l-enerġija) tinsab wara l-medja tal-Unjoni, kif ukoll il-ftuħ tas-swieq fis-settur tat-trasport, speċjalment tal-ferrovija. Riformi f’dawn l-oqsma jistgħu jżidu l-impjiegi u l-investiment privat bi prezz baxx tal-finanzi pubbliċi. Riformi fis-suq tal-prodotti jistgħu wkoll jgħinu l-implimentazzjoni tar-riformi tas-suq tax-xogħol, billi jnaqqsu l-pressjonijiet tal-ispejjeż.
            
         
               (16)
            
            
               Is-suq tax-xogħol tal-Greċja hu wkoll fil-ħtieġa ta’ riforma f’konformità mal-prinċipji komuni ta’ flessigurtà, kif innotat mill-Kunsill fir-rakkomandazzjonijiet tiegħu tal-2009 dwar l-implimentazzjoni ta’ politiki tal-impjiegi. Għandha tingħata attenzjoni partikolari liż-żgħażagħ, minħabba d-diffikultajiet li dawn jiffaċċjaw biex jidħlu f’impjiegi formali. Hemm ambitu serju għas-sostenn tat-tranżizzjonijiet tas-suq tax-xogħol inkluż permezz ta' titjib fil-politika tal-edukazzjoni u t-taħriġ, aġġornar tal-kapaċitajiet tal-ħaddiema, u titjib tal-effiċjenza ta’ politika attiva tas-suq tax-xogħol, ukoll fit-tħejjija tas-sostenn tal-Fond Soċjali Europew. Hemm bżonn ukoll li tiġi rilassata il-leġislazzjoni dwar il-protezzjoni tal-impjiegi. Barra minn dan, il-politiki għandhom jinkoraġixxu parteċipazzjoni attiva tas-suq tax-xogħol. L-implimentazzjoni ta’ dawn ir-rakkomandazzjonijiet hi ta’ importanza ewlenija għall-ekonomija Griega. Għaldaqstant għandu jittieħed kont tal-effetti tal-impjiegi tal-azzjonijiet strutturali implimentati fiż-żona ekonomika.
            
         
               (17)
            
            
               Assorbiment aktar mgħaġġel u effettiv tal-fondi ta’ koeżjoni u strutturali tal-Unjoni għandu l-potenzjal li jkollu rwol kritiku fis-suċċess tal-isforzi biex iġib lura l-kompetittività u l-finanzi pubbliċi sostenibbli. Meta mqabbel ma’ pajjiżi oħra, il-progress mal-assorbiment tal-fondi baqa’ lura. Bil-ħidma tagħha mal-Kummissjoni biex tieħu miżuri biex ittejjeb il-kapaċità ta’ assorbiment u t-tfassil ta’ programmi operattivi, il-Greċja setgħet tiffinanzja investimenti pubbliċi ewlenin li jsostnu potenzjal ta’ tkabbir fuq medda twila taż-żmien filwaqt li fl-istess ħin tippermetti l-proċediment ta’ konsolidazzjoni baġitarja. Għandha tingħata attenzjoni partikolari lill-programm operattiv dwar “ir-Riforma Amministrattiva” u “l-Konverġenza Diġitali” minħabba li dawn isostnu riformi essenzjali fl-amministrazzjoni pubblika li huma ċentrali għall-istrateġija ta’ riforma msemmija fl-aġġornament ta’ Jannar 2010 tal-programm ta’ stabbiltà. Pereżempju, il-fondi strutturali tal-Unjoni skont dawn il-programmi operattivi, jistgħu jkunu ta' sostenn għas-settur pubbliku fir-riformi tas-sistemi tal-kura tas-saħħa, is-servizzi tal-impjiegi pubbliċi, it-tagħlim tul il-ħajja, il-ġlieda kontra xogħol mhux iddikjarat u t-twaqqif ta’ kontroll regolatorju effettiv u kapaċitajiet ta’ infurzar.
            
         
               (18)
            
            
               Il-banek Griegi jidhru relattivament sodi f’termini ta’ adegwatezza kapitali u ta’ profitabbiltà. Barra minn dan, ir-reżistenza tas-settur ġiet ikkonfermata b’ittestjar estensiv ta’ tensjoni. Barra minn dan, il-banek Griegi jżommu livell baxx ta’ self mhux produttiv (bejn wieħed u ieħor 7,2 % tas-self totali) u proporzjon ta’ depożitu ta’ self relattivament baxx. Madankollu, is-settur tal-bank Grieg esperjenza diffikultajiet fl-aċċess ta’ likwidità fis-swieq bl-ingrossa, bil-konsegwenza li din saret sostanzjalment dipendenti fuq is-self tal-Eurosistema. F'konklużjoni, filwaqt li s-sistema tal-bank Grieg hi b'saħħitha b'mod ġenerali u ġarrbet inqas mill-kriżi finanzjarja globali minn xi Stati Membri oħra, mhux probabbli li tibqa’ ma tħossx id-diffikultajiet fil-finanzi pubbliċi Griegi. Barra minn dan, l-impatt tal-problemi ekonomiċi u finanzjarji f’uħud mill-pajjiżi ġirien tal-Greċja hu ta’ tħasssib ukoll.
            
         
               (19)
            
            
               Fid-dawl tal-impatt tal-kriżi ekonomika u finanzjarja globali attwali fuq l-ekonomija Griega, l-iffissar implikat ta' prezzijiet mill-ġdid tar-riskji jitfa' pressjoni ulterjuri fuq il-piż tad-dejn u jgħolli l-premia tar-riskju fuq id-dejn pubbliku.
            
         B’ DAN JIRRAKKOMANDA:
   
               1.
            
            
               B'kont meħud tan-nuqqasijiet istituzzjonali tal-finanzi pubbliċi Griegi u tal-ekonomija b’mod ġenerali, il-Greċja għandha tfassal u timplimenta malajr kemm jista’ jkun fl-2010, pakkett ta’ riformi strutturali kuraġġużi u komprensivi li jmorru oltre l-miżuri msemmija fl-aġġornament ta’ Jannar 2010 tal-programm ta’ stabbiltà. Għandhom isiru disponibbli pjanijiet ta' żmien ċari u dettaljati għar-riformi proposti u dawn għandhom jiġu segwiti waqt l-implimentazzjoni. B’mod aktar speċifiku, b'kont meħud tal-importanza li tiġi żgurata l-effettività tas-sistema ta’ negozjar tal-pagi u l-ħtieġa għal moderazzjoni ġenerali tal-pagi, fl-isfond tat-telf tal-kompetittività, il-Greċja għandha:
               
                           (a)
                        
                        
                           tnaqqas l-ispejjeż fuq il-pagi tas-settur pubbliku, sabiex tiżgura li l-politika tal-pagi tas-settur pubbliku jkollha rwol ewlieni fil-formazzjoni tal-pagi tas-settur privat u tikkontribwixxi għall-moderazzjoni tal-pagi ġenerali;
                        
                     
                           (b)
                        
                        
                           tagħmel sistema tal-ispejjeż ta’ pagi aktar effettiva għal impjegati diretti tal-amministrazzjoni pubblika billi tipprovdi prinċipji unifikati fl-iffissar u l-ippjanar tal-pagi u żżid l-effiċjenza tas-sistema tal-pagi, din il-politika dwar il-pagi għandha tiġi estiża għal regoli ta’ kumpens għal impjegati ta’ impriżi pubbliċi.
                        
                     
                           (c)
                        
                        
                           ittejjeb il-flessibbiltà tas-sistema tal-iffissar tal-pagi billi tippromwovi aktar in-negozjar deċentralizzat ta’ pagi (pereżempju tevita l-estensjoni amministrattiva ta’ ftehim kollettiv għal impriżi mhux involuti fin-negozjati), inkluż id-diżakkoppjament minn żviluppi tal-pagi tas-settur pubbliku; ittejjeb l-implimentazzjoni tal-liġi tan-negozjar tal-pagi biex tillimita l-użu tal-klawżola ta’ eżenzjoni.
                        
                     
         
               2.
            
            
               Minħabba l-ħtieġa urġenti li tiġi riformata s-sitema ta’ pensjoni, u minħabba l-isfidi għas-sostenibbiltà fuq medda twila taż-żmien ta’ finanzi pubbliċi, il-Greċja għandha:
               
                           (a)
                        
                        
                           tipproċedi b’riforma ta’ pensjoni tempestiva u komprensiva, li għandha tikkontribwixxi għas-sostenibbiltà tal-finanzi pubbliċi;
                        
                     
                           (b)
                        
                        
                           tiżgura l-allinjament tal-etajiet statutarji tal-irtirar bejn in-nisa u l-irġiel u tintroduċi parametri addizzjonali li awtomatikament jaġġustaw il-livell ta' pensjoni u l-etajiet statutarji tal-irtirar għal tibdil fil-fatturi sottostanti ekonomiċi u demografiċi;
                        
                     
                           (c)
                        
                        
                           tiżgura li r-riformi komprensivi tas-suq tax-xogħol ikunu jappoġġaw sors akbar ta' xogħol sabiex tiżdied il-bażi tal-kontribuzzjoni.
                        
                     
                           (d)
                        
                        
                           tadatta l-formula tal-għoti ta’ pensjoni billi ssaħħaħ il-konnessjoni bejn il-kontribuzzjonijiet imħallsa u l-benefiċċji rċevuti, u l-indiċjar ta’ pensjonijiet fuq bażi ta’ prezzijiet, minflok l-indiċjar diskrezzjonali s’issa;
                        
                     
                           (e)
                        
                        
                           iżżid l-età medja tat-tluq mis-suq tax-xogħol permezz ta’ kriterji aktar stretti ta’ eliġibbiltà għal irtirar kmieni; tnaqqas b’mod sostanzjali l-lista attwalment twila ħafna tal-impjiegi li tippermetti għal irtirar kmieni;
                        
                     
                           (f)
                        
                        
                           tissimplifika s-sistema frammentata ta’ pensjoni u tintroduċi leġiżlazzjoni universalment vinkolanti dwar l-intitolament, il-kontribuzzjonijiet, l-akkumulazzjoni u l-indeċjar;
                        
                     
                           (g)
                        
                        
                           tadotta, diġà fl-2010, l-atti legali neċessarji.
                        
                     
         
               3.
            
            
               Fil-qasam tal-kura tas-saħħa, ir-riformi għandhom jiffokaw fuq:
               
                           (a)
                        
                        
                           tbiddil fl-istruttura frammentata b’mod eċċessiv tas-sistema tal-kura tas-saħħa u l-governanza tagħha;
                        
                     
                           (b)
                        
                        
                           titjib fil-kwalità u l-effiċjenza ta’ servizzi primarji pubbliċi tal-kura tas-saħħa;
                        
                     
                           (c)
                        
                        
                           modernizzar tal-amministrazzjoni tal-isptar u tal-proċeduri ta’ kontabilità; wkoll
                        
                     
                           (d)
                        
                        
                           proċeduri ta’ akkwist, anke billi tagħmel reviżjoni tal-lista ta’ mediċini akkwistati.
                        
                     
         
               4.
            
            
               Hemm il-ħtieġa li titjieb l-effiċjenza tal-amministrazzjoni pubblika. Għal dan il-għan, il-Greċja għandha:
               
                           (a)
                        
                        
                           tiżviluppa, tapprova u timplimenta r-riforma strateġika meħtieġa sabiex jiġi żgurat titjib sinifikanti fit-trasparenza u l-effettività tal-amministrazzjoni pubblika tagħha; din tkun ibbażata fuq reviżjoni funzjonali indipendenti tal-istruttura ġenerali tal-amministrazzjoni pubblika, sabiex tiżdied l-effettività tal-amministrazzjoni pubblika f’diversi oqsma ta’ politika, partikolarment l-istrutturi ta’ teħid ta’ deċiżjonijiet, id-diviżjoni ta’ responsabbiltajiet fost l-istituzzjonijiet, l-organizzazzjoni interna ta’ ministeri ewlenin, is-sorveljanza u r-responsabbiltà għall-implimentazzjoni, u l-punt tal-livelli ta’ persunal u l-ġestjoni tar-riżorsi umani; ix-xejra ta' tkabbir fl-impjiegi mas-settur pubbliku għandha titbiddel għall-oppost.
                        
                     
                           (b)
                        
                        
                           tikkonsolida l-għadd ta’ muniċipaitajiet u l-kunsilli lokali, billi tistimula ffrankar fuq infiq imdaqqas;
                        
                     
                           (c)
                        
                        
                           tieħu miżuri bl-għan li tiżgura li l-akkwist pubbliku jitwettaq b’mod kosteffettiv, trasparenti u kompetittiv;
                        
                     
         
               5.
            
            
               Prijorità oħra, li trid tiġi indirizzata fl-2010, tikkonċerna t-titjib fil-funzjonament tas-suq tal-prodotti u l-ambjent tan-negozju. Għal dan il-għan, il-Greċja għandha:
               
                           (a)
                        
                        
                           tikseb l-għanijiet iffissati fl-aġenda ta’ regolamenti aħjar billi tissimplifika l-proċeduri għal ftuħ, liċenzjar u tħaddim ta’ negozju; tissimplifika s-sistema regolatorja tal-Greċja u tagħmilha aktar effettiva, billi toħloq unitajiet speċjalizzati f’kull ministeru għal regolamentar aħjar, billi ssaħħaħ ir-rwol ta’ valutazzjoni ta’ impatt u b’mod ġenerali, billi tħaffef l-implimentazzjoni tal-programm ta’ tnaqqis tal-piż amministrattiv;
                        
                     
                           (b)
                        
                        
                           tadotta u timplimenta qafas ċar ta’ politika ta’ kompetizzjoni orjentata lejn l-azzjoni inkluża r-reviżjoni ta’ regoli għall-iffissar ta’ prijoritajiet u riforma ta’ prattika ta’ infurzar; issaħħaħ ir-rwol u l-kapaċità tal-Kummissjoni Ellenika tal-Kompetizzjoni;
                        
                     
                           (c)
                        
                        
                           b'ħeffa u b'ambizzjoni, timplimenta r-regoli tad-Direttiva tas-Servizzi;
                        
                     
                           (d)
                        
                        
                           tieħu miżuri effettivi biex iżżid il-kompetizzjoni fis-servizzi professjonali;
                        
                     
                           (e)
                        
                        
                           tippromwovi aktar u tissorvelja d-deregulazzjoni tas-settur tat-trasport u tal-enerġija, b’mod partikolari billi tneħħi r-restrizzjonijiet tal-prezzijiet u l-ostakli għad-dħul fis-settur tal-merkanzija bit-triq, billi timplimenta b’mod sħiħ l-ewwel pakket ferrovjarju (5) sabiex tippromwovi l-ftuħ tas-suq tas-settur ferrovjarju u billi tħaffef l-liberalizzazzjoni tas-settur tal-elettriku billi tissepara l-ħidmiet attwali stabbiliti;
                        
                     
                           (f)
                        
                        
                           tiffaċilita r-regolament fis-settur tal-imnut.
                        
                     
         
               6.
            
            
               Bl-għan li ssostni t-tkabbir tal-produttività u tal-impjiegi, il-Greċja għandha:
               
                           (a)
                        
                        
                           tieħu miżuri immedjati biex tiġġieled xogħol mhux iddikjarat;
                        
                     
                           (b)
                        
                        
                           tirrevedi r-regolamenti dwar is-suq tax-xogħol, inkluża l-leġislazzjoni dwar il-protezzjoni tal-impjiegi, bl-għan li żżid il-provvista tax-xogħol;
                        
                     
                           (c)
                        
                        
                           issostni d-domanda tax-xogħol billi ssaħħaħ it-tnaqqis immirat fl-ispejjeż tax-xogħol;
                        
                     
                           (d)
                        
                        
                           tapplika riformi fis-sistema edukattiva mmirati lejn titjib tal-livell ta’ kapaċità tal-ħaddiema u ttejjeb ir-reazzjoni għall-ħtiġijiet tas-suq tax-xogħol.
                        
                     
         
               7.
            
            
               F’dan l-isfond tal-isfida biex titjieb il-produttività li tinkludi strateġiji ta’ prijorità ta’ investiment pubbliku, il-Greċja għandha tieħu l-miżuri kollha neċessarji biex ittejjeb l-effiċjenza u r-ritmu ta’ assorbiment tal-fondi strutturali tal-UE. Meta tagħmel dan, għandha tingħata attenzjoni partikolari għall-implimentazzjoni b'ħeffa u effiċjenti tal-programmi operattivi dwar “ir-Riforma Amministrattiva” u “l-Konverġenza Diġitali”, minħabba li dawn isostnu riformi essenzjali fl-amministrazzjoni pubblika li hija ċentrali għall-istrateġija ta’ riforma msemmija fl-aġġornament ta’ Jannar 2010 tal-programm ta’ stabbiltà.
            
         
               8.
            
            
               Il-Greċja hi mistiedna li tirrapporta dwar il-miżuri li ttieħdu b’reazzjoni għal din ir-Rakkomandazzjoni, u fuq il-kalendarju tal-implimentazzjoni tal-miżuri strutturali, msemmija fl-aġġornament tal-programm ta’ stabbiltà ta' Jannar 2010, fil-kuntest tar-rapporti ta’ kull tliet xhur stabbiliti bl-Artikolu 4(2) tad-Deċiżjoni tal-Kunsill tas-16 ta’ Frar 2010.
            
         
      Din ir-Rakkomandazzjoni hi indirizzata lir-Repubblika Ellenika.
      Magħmula fi Brussell, 16 ta’ Frar 2010.
      
         
            Għall-Kunsill,
         
         
            Il-President
         
         E. SALGADO
      
   
   
      (1)  http://ec.europa.eu/economy_finance/structural_reforms/growth_jobs/guidelines/index_en.htm
   
      (2)  Rakkomandazzjoni tal-Kunsill tal-25 ta' Ġunju 2009 dwar l-aġġornament tal-2009 tal-linji gwida ġenerali għal-linji ta’ politika ekonomika tal-Istati Membri u l-Komunità u dwar l-implimentazzjoni tal-linji ta’ politika dwar l-impjiegi tal-Istati Membri (ĠU L 183, 15.7.2009, p. 1).
   
      (3)  ĠU L 209, 2.8.1997, p. 1.
   
      (4)  ĠU L 83, 30.3.2010, p. 13.
   
      (5)  Id-Direttivi 91/440/KEE (ĠU L 237, 24.8.1991, p. 25), 95/18/KE (ĠU L 143, 27.6.1995, p. 70) u 2001/14/KE (ĠU L 75, 15.3.2001, p. 29).